
A Maria Rafael i Xisca Roig,

dues dones valentes i lluitadores

que han dedicat més de mitja vida

a l’educació de les generacions del futur



Las mujeres en la iglesia no deben de mirar más hombre que al oficiante, y ese porque tiene faldas.

FEDERICO GARCÍA LORCA,

La casa de Bernarda Alba (acte I)

Teníem set d’educació perquè el nostre futur estava allà, en aquella aula. Allà ens assèiem i llegíem i apreníem juntes. Ens agradaven els nostres uniformes nets i arreglats i ens assèiem allà amb els ulls plens de grans somnis. Volíem que els nostres pares estiguessin orgullosos i demostrar que podíem destacar en l’estudi i assolir coses que alguns pensen que només poden aconseguir els nois.

MALALA YOUSAFZAI,

Discurs de recepció del Premi Nobel de la Pau (2014)

INTRODUCCIÓ

Si hom recorre el carrer de Monti-sion de la ciutat de Palma, trobarà una travessia estreta que té el nom de «carrer de la Criança». Aquesta via, relativament curta –no arriba als setanta metres– recorda una institució educativa pionera, però pràcticament desconeguda: la Casa de la Criança, el primer col·legi per a dones de la història de Mallorca. Encara se’n conserva, molt modificat, l’edifici, d’aspecte auster, amb una façana llisa i sense balcons. L’únic element que hi destaca és un petit escut de Palma, sembla que posat a principis del segle XX.

La història del col·legi de la Criança s’inicia a principis del segle XVI i abasta fins a la Guerra Civil Espanyola (1936-1939), moment en què esdevé casa de les monges de la Congregació de les Germanes Missioneres dels Sagrats Cors. Al llarg d’aquests quatre-cents anys, la institució va passar per diverses etapes, i s’hagué d’anar reformulant i adaptant als contextos històrics, polítics i educatius de cada moment. Aquesta llarga història, però, no s’ha traduït en gaires estudis científics sobre el centre. De fet, el text que més s’assembla a una monografia és un opuscle de dotze pàgines publicat el 1988 per commemorar el cinquantè aniversari de l’establiment de les Germanes Missioneres dels Sagrats Cors a l’edifici de l’antic col·legi (Castells Baqué, 1988). Alguns aspectes relatius a la Fundació de la Criança varen ser estudiats a principis del segle XXI per Esther Cruz i María José Bordoy (2000: 311-326; Bordoy Bordoy i Cruz Pérez, 2005: 307-311), a partir de la combinació de fonts bibliogràfiques i documentació extreta de l’Arxiu del Regne de Mallorca; el seu treball aporta una visió de conjunt de la Casa de la Criança en els anys inicials. La qüestió és que no tenien cap referent en què emmirallar-se, ja que les mencions a la Criança en estudis precedents eren escasses, i sobretot, parques en informacions.1 Aquests darrers anys, i de manera paral·lela als estudis sobre la història de la dona, s’han publicat algunes aportacions en què s’esmenta la Casa de la Criança (Màrquez Testa, 2020: 107-108; Bauçà Nicolau, 2024: 134; Amengual i Batle, 2024: 581-606). També han estat avançats alguns dels resultats de la recerca duta a terme per elaborar aquest volum, essencialment els que tenen a veure amb el rol educatiu de la institució (Cassanyes Roig, 2024a: 239-244; 2024b: 532-533; Pastor Oliver, Cassanyes Roig i Fullana Puigserver, 2024: 99-100).

La Criança sempre ha anat lligada a la figura dels seus quatre fundadors. Gregori Genovard, Gabriel Mora i Guillem Caldentey són personatges recurrents en les publicacions sobre els humanistes mallorquins (Barceló Crespí i Ensenyat Pujol, 2013: 41-84). El quart fundador, Jaume d’Olesa, també és ben conegut (Salvadó Recasens, 1992-1993: 267-304; Cassanyes Roig, 2022a: 271-286). Ara bé, si hi ha un personatge relacionat amb la Criança que ha cridat l’atenció dels historiadors i erudits mallorquins, ha estat Isabel Cifre. La seva primera biografia va ser redactada pel seu confessor, Gabriel Mora, que recopilà informacions que Cifre li transmeté, sobretot relatives als seus desitjos i a les seves visions i profecies (Barceló Crespí, 2017: 53).2 Poc després, tant Joan Binimelis (1927, V: 53-77) com Vicenç Mut (1650: 555-556) dedicaren un apartat a la biografia d’Isabel Cifre en sengles històries de Mallorca.3 El segon, a més, també va elaborar una vida d’Isabel Cifre (Mut Armengol, 1655), basada en les notes de Gabriel Mora.

A més a més, també ha estat publicada, tot i que no estudiada amb profunditat,4 la normativa reguladora de la Casa de la Criança. Els primers estatuts, de 1518, varen ser transcrits i publicats, sense cap estudi previ, per Mateu Garau (1889-1890: 109-112).5 El segon text que es coneix, unes ordinacions redactades el 1539, va ser transcrit i publicat, de nou sense cap estudi previ, per Gabriel Llabrés (1924-1925: 325-327). El tercer i darrer document conegut, uns estatuts sense data –tot i que se suposa que són de finals del segle XVI o principis del XVII– varen ser publicats per Gabriel Llompart (1975: 125-145), que sí que va incloure un estudi previ a la transcripció, tot i que centrat en la vida d’Isabel Cifre, sempre seguint el text de Vicenç Mut.

Vista actual de la façana de la Casa de la Criança, en el número 13 del carrer de Monti-sion de Palma.

Com es pot apreciar, les publicacions sobre la Casa de la Criança són escasses i se centren en temàtiques molt específiques. No existeix cap monografia que faci de la Criança el subjecte exclusiu d’una investigació històrica. Aquest és, precisament, l’espai que vol ocupar el present llibre: atesos els antecedents historiogràfics, es considera que és necessari recuperar la memòria de la Casa de la Criança i reivindicar-ne el caràcter pioner i innovador. S’ha de tenir en compte que el col·legi va ser una institució original del Regne de Mallorca, sorgida de la preocupació de quatre homes per educar les donzelles mallorquines del segle XVI. Aquest fet s’ha de valorar, i cal tenir present, a més, que la Criança va ser un mitjà pel qual les donzelles pogueren accedir a un cert coneixement, molt determinat, això sí, pel rol que se’ls reservava. Es presenta, doncs, una monografia que recorre l’evolució històrica de la institució, des de la seva fundació el 1510 fins a la seva extinció. A part, la recerca exhaustiva sobre el col·legi enriquirà el relat sobre el paper de la dona en la societat mallorquina durant els períodes baixmedieval, modern i contemporani.

Així mateix, s’ha volgut analitzar la Casa de la Criança des d’una perspectiva historicoeducativa, a fi d’estudiar com les teories i pràctiques educatives de cada moment es manifestaren en el col·legi i com aquest es va haver d’anar adaptant als diferents canvis teòrics i normatius que s’impulsaven. Per aquest motiu, s’han utilitzat els postulats del mètode biogràfic, que és el que s’empra per reconstruir una història de vida, independentment del subjecte d’aquesta.6 Si bé el terme biografia s’aplica essencialment a les persones, no hi ha tanta diferència entre la vida d’un individu i la d’una institució, educativa, en aquest cas: tant els homes com les entitats neixen, es desenvolupen i acaben morint. Els mètodes i les tècniques necessaris per reconstruir la vida d’una institució no es diferencien gens dels que s’utilitzen per escriure la biografia històrica d’un individu;7 les fonts són, a grans trets, les mateixes.

Certament, l’elaboració del present treball ha suposat la visita a diversos arxius i biblioteques i una tasca important de recerca arxivística. De fet, un dels motius de l’escassa bibliografia sobre la Criança és la dificultat de localitzar-ne les fonts. No es coneix un arxiu del centre, tot i que segurament existí, perquè, d’acord amb els estatuts fundacionals, havia de tenir llibres de matrícules i pagaments de les donzelles que acollia (Garau, 1889-1890: 111).8 Tampoc no és possible reconstruir la història arxivística del col·legi, més enllà que el 1691 es donà l’ordre de traslladar-ne l’arxiu al convent de Jesús,9 tot i que s’ignora si la disposició va arribar a ser executada. En conseqüència, trobar una dada sobre el col·legi implica haver de passar hores revisant la documentació de les antigues institucions regnícoles o dels actuals organismes municipals, ja que la informació és escassa i, sobretot, dispersa. Això ha obligat a dur a terme una tasca exhaustiva de buidatge de les fonts dels jurats, del Gran i General Consell i de l’Ajuntament de Palma per reunir un corpus documental rellevant que permeti reconstruir la història de la Criança. Cal esmentar, igualment, que s’ha utilitzat documentació de tipologies diverses: fonts arxivístiques, premsa, cròniques, imatges, bibliografia, etc.

L’Arxiu del Regne de Mallorca ha estat un dels centres arxivístics fonamentals per a aquesta recerca, atès que conserva els fons de les institucions regnícoles de Mallorca, i, concretament, de la Universitat del Regne de Mallorca. En canvi, la documentació de l’Ajuntament de Palma, institució creada el 1718 i hereva de la Universitat després de l’adveniment de la dinastia borbònica, es custodia a l’Arxiu Municipal de Palma. La Criança passà de la Universitat a l’Ajuntament de Palma, i en els llibres d’actes de les sessions d’aquests òrgans ha estat possible trobar documents relacionats amb el col·legi, com el nomenament de rectores, concessions econòmiques, despeses d’obres de manteniment o debats sobre el rol educatiu del centre. En altres paraules, s’han localitzat pistes per resseguir el dia a dia de la Criança i la seva evolució històrica.

Tot i que la Criança depenia del municipi, l’Església no estigué exempta d’una certa participació. Les ordinacions de 1539, per exemple, disposaven que el capítol catedralici havia d’intervenir en la designació de les rectores (Llabrés Quintana, 1924-1925: 326). No obstant això, les referències a la Casa de la Criança que es poden trobar entre els fons de l’Arxiu Capitular de Mallorca són pràcticament inexistents. A l’Arxiu Diocesà de Mallorca, en canvi, s’han localitzat informacions sobre la fundació de beneficis eclesiàstics en la capella de la Criança i la seva provisió. També les visites episcopals inclouen inventaris dels béns d’aquesta capella, cosa que n’ha permès la reconstrucció parcial.

Aquest treball també ha utilitzat fons d’hemeroteca. La premsa periòdica no es va desenvolupar a Mallorca fins a la guerra del Francès (Valenciano López, 2009), però, a partir d’aquell moment, assolí un gran protagonisme en el si de la vida social. Els principals fets que s’esdevenien a la Criança trobaven ressò a la premsa, que també participava activament en alguns dels debats més controvertits que afectaven la institució. Tot i que les referències al col·legi femení no abunden en els diaris, sí que permeten dotar el relat d’una quotidianitat altrament difícil d’aconseguir.

El volum s’estructura en quatre capítols, que responen, a grans trets, als períodes històrics en què es pot dividir la història de la Casa de la Criança, unes etapes que, sovint, tenen a veure també amb l’evolució política i històrica del Regne de Mallorca. Cal recordar que les tendències biogràfiques actuals advoquen per enquadrar el subjecte biografiat en el context en què va viure, cosa que facilita el coneixement de la història a través d’aquell i, al mateix temps, permet veure com el context té efectes sobre l’individu –incloses les institucions– i com aquests s’hi han d’adaptar (Beales, 1996: 281-283; Núñez Pérez, 1997: 414-416). La Casa de la Criança fou un espai de clausura, tancat, que, a més, era habitat per dones, relegades de la política institucional activa. No obstant això, no va ser un lloc aïllat i, de fet, la seva dependència de les autoritats regnícoles i municipals suposà que els problemes i els canvis en aquestes també arribessin a la institució educativa. Per aquest motiu, en cada capítol se sintetitzen les idees educatives essencials del període estudiat i es presenta el desenvolupament de la Criança durant els mateixos anys, tant des d’una perspectiva normativa i institucional com humana. Al final s’inclou un apartat de conclusions que recull les reflexions sorgides arran de la investigació. En darrer lloc, un annex ofereix la llista de totes les rectores de la Casa de la Criança que s’han pogut identificar. D’aquesta manera, es complementa la història d’una de les institucions més importants, però també desconegudes, de Mallorca, una entitat que va ser capaç de sobreviure durant més de quatre-cents anys dedicada a la instrucció de les donzelles.

Finalment, volem expressar el nostre agraïment a les diferents persones i institucions que han ajudat i col·laborat en aquest volum. En primer lloc, a l’Institut d’Estudis Baleàrics, que finançà la recerca amb un ajut per donar suport a projectes d’investigació d’humanitats i de la cultura vinculats amb les Illes Balears per a l’any 2020. La valoració que la comissió avaluadora va fer del projecte, el més ben puntuat de tota la convocatòria, ens va empènyer a cercar l’excel·lència. També volem donar les gràcies a la Congregació de les Germanes Missioneres dels Sagrats Cors de Jesús i Maria, i, especialment, a sor Alícia Juan Obrador, que ens va obrir les portes de la Criança. Igualment, no ens volem oblidar de tots els arxius, biblioteques i altres institucions, en les quals hem trobat professionals que ens han fet l’estada més agradable. Una menció especial la mereix na Tina Sánchez per la seva simpatia i bona disposició. A més, hem mantingut converses inspiradores i intercanvis de perspectives amb els amics María José Bordoy, Bartomeu Bestard i, per descomptat, el pare Josep Amengual, un dels savis que ha donat la nostra illa. No podem acabar sense agrair la col·laboració, sempre desinteressada, de les nostres respectives famílies, que ens han acompanyat en els bons i en els mals moments, i que han compartit amb nosaltres la il·lusió pel projecte, l’eufòria de les noves troballes i la frustració dels bloquejos i atzucacs. Moltes gràcies per ser-hi de manera incondicional.





1. Un dels primers escrits en què s’esmenta la Casa de la Criança –tot i que amb incorreccions– és la història de Mallorca redactada per Joan Binimelis el 1595 (Binimelis Garcia, 1927, III: 340-341). Tampoc no hi dedica gaire espai el primer intent de sistematització de la història de l’educació a Mallorca, dut a terme el 1904 per Jaume Pomar (1990: 59).

2. El document es conserva a la biblioteca de Can Vivot, a Palma, i està pendent de publicació (Amengual i Batle, 2024: 585). Com bé indica Blanca Garí (2001: 689), «no se trata de un texto definitivo ni de una biografía sistemáticamente elaborada». Sobre les visions d’Isabel Cifre, vegeu Casas Perpinyà (2021: 293-308; 2023: 45-59).

3. Cal fer notar que l’espai que Binimelis destina a la vida d’Isabel Cifre és bastant destacable, i, de fet, només la biografia de Ramon Llull la supera en extensió.

4. Algunes referències a Amengual i Batle (2024: 589-595).

5. Una primera anàlisi dels estatuts va ser duta a terme per Cruz Pérez i Bordoy Bordoy (2000: 319-322).

6. De fet, es poden elaborar biografies de persones, d’objectes o de llocs, entre altres (Lee, 2009: 5-6).

7. La biografia històrica és la que utilitza la metodologia pròpia de la història. Cal diferenciar-la de la biografia literària, que, tot i poder-se basar en documents, té més marge d’invenció (Renders i de Haan, 2014: 1-2).

8. La Criança devia produir altres documents interns, per exemple, per administrar les deixes pies que s’hi fundaren, i també rebria correspondència remesa per altres autoritats, com el bisbe.

9. ARM, EU, 84, f. 123r.

Capítol 1

LA FUNDACIÓ DE LA CASA DE LA CRIANÇA (1510-1518)

1.1 L’EDUCACIÓ A L’EDAT MITJANA, UN PRIVILEGI D’HOMES

L’edat mitjana va ser un període durant el qual sorgiren diverses tipologies d’escola en diferents moments i llocs del món (Young, 2019: 98). Certament, nombroses institucions educatives es crearen i floriren al llarg dels segles medievals. En un primer moment, els centres s’instituïren en el marc dels monestirs (Guijarro González, 2008: 443-445), que formaven tant els monjos que hi residien com altres persones laiques, homes i dones. El març del 789, Carlemany expedí l’Admonitio generalis, mitjançant el qual regulava diversos aspectes de caràcter administratiu i, en el capítol 72, disposava que tots els monestirs i diòcesis de l’Imperi havien de tenir una escola en la qual els infants aprenguessin els rudiments de la lectoescriptura, del càlcul i del cant (Contreni, 2020: 450-465). Això permeté la formació d’una xarxa més o menys estable d’escoles monàstiques, parroquials i catedralícies,1 que es va veure consolidada quan el concili III del Laterà (1179) establí, en el cànon 18, que hi hagués un mestrescola a cada seu episcopal per ensenyar gratuïtament tant a clergues com a laics (Tanner, 1990: 220; Guijarro González, 2008: 449). El renaixement de la vida urbana entre els segles XI i XII afavorí la fundació de noves escoles a les ciutats, que oferien una formació bàsica en gramàtica i cant (Young, 2019: 102-104). El punt àlgid s’assolí amb el sorgiment de les universitats i la seva multiplicació entre els segles XII i XV; la majoria de grans ciutats europees tenien un estudi general o universitat al final de l’edat mitjana.2

Dues eren les variables que determinaven l’educació que rebien els infants de l’edat mitjana: la posició social i el sexe (Lett, 2016: 25-26). Des d’un punt de vista social, l’educació no era un dret universal, per la qual cosa els infants de diferents estaments no aprenien el mateix, ni tan sols de la mateixa manera. Pel que fa a les nenes, no rebien la mateixa educació que els nens, perquè es considerava que homes i dones no eren iguals i, en conseqüència, les seves funcions en el marc de la societat també eren diferents.3 Així, mentre els nens s’havien de formar per a les seves professions, les nenes havien de ser protegides pels seus pares fins que contraguessin matrimoni: la virginitat era la virtut més important de la donzella, i es considerava que l’exterior de la casa familiar era un lloc perillós que n’amenaçava la castedat (García Herrero, 1998: 245-247). Això implicava, doncs, que les noies havien de romandre el màxim de temps possible recloses al domicili i aprendre el seu rol futur d’esposes i mares, que era el que se n’esperava (Lett, 2016: 29).

La formació de tots els infants s’iniciava als espais domèstics i, més concretament, en ambients femenins. Les mares, les dides4 o, en alguns casos, les institutrius els ensenyaven, a vegades de manera indirecta, les diverses capacitats fonamentals per a la vida –essencialment, caminar i parlar (Segura Graíño, 2007: 75). Al mateix temps, les criatures també adquirien alguns valors a través del joc (García Herrero, 1998: 238-239). Aquesta primera fase educativa, de caràcter informal, era comuna per a tots els infants, independentment del seu sexe, durant els primers anys de vida.

En assolir els cinc anys, l’educació dels infants se separava. Així, els nens abandonaven l’espai femení i passaven a ser educats pels pares, mentre que les nenes restaven amb les mares. En ambdós casos, es perseguia l’objectiu que les criatures adquirissin el comportament –masculí o femení, depenent del cas– que se n’esperava (Segura Graíño, 2007: 68-69).5 També era en aquest moment que, en alguns casos, els infants començaven a aprendre els rudiments de la lectura a la pròpia llar. Sovint eren els mateixos pares o algun altre familiar els que ensenyaven a llegir. Sols les famílies acomodades es podien permetre la instrucció per part d’un mestre particular, amb qui els infants aprofundien en el coneixement de les lletres i aprenien altres matèries, com el càlcul (García Herrero, 2004: 39-41; Caunedo del Potro, 2019: 239-255).

Quan els nens complien sis anys s’iniciaven en l’aprenentatge de l’ofici o de l’activitat que els corresponia en funció del seu estament. La majoria dels infants pertanyia al món rural, de manera que el seu aprenentatge tenia a veure amb els treballs agraris (Segura Graíño, 2007: 70). En canvi, la noblesa instruïa els seus fills en l’art de la guerra i el domini de les armes (Delgado Criado, 1995-1996: 61-71), mentre els descendents de menestrals aprenien les tècniques necessàries per poder exercir l’ofici. Era habitual que aquest aprenentatge no tingués lloc a casa seva, sinó que fossin enviats a formar-se amb altres famílies. Així, els fills de la noblesa passaven a servir com a escuders d’altres cavallers. Per la seva banda, els dels menestrals eren remesos a altres mestres artesans en qualitat d’aprenents.

En principi, les donzelles quedaven exemptes d’aquests aprenentatges pràctics en els casos de la noblesa i, en certa manera, de la menestralia, però sí que adquirien coneixements en l’àmbit del món rural, atès que aquest ocupava tots els membres de la família en les diferents feines agràries. Malgrat tot, es té ben documentat que les dones aprenien de manera empírica els oficis dels seus pares, germans o marits; de fet, els ajudaven en determinades tasques o, fins i tot, els substituïen en cas d’absència (Segura Graíño, 2007: 78). En tot cas, aquesta no era la finalitat de l’educació de les donzelles: l’objectiu era que adquirissin les habilitats necessàries per complir les seves obligacions domèstiques una vegada que haguessin contret matrimoni. Sense cap dubte, les activitats tèxtils en constituïen un dels principals aprenentatges (García Herrero, 1998: 247; 2004: 75),6 però també hi havia altres feines essencials amb vista al seu rol d’esposes i mares, com la cuina, la criança dels infants o les cures bàsiques. Totes aquestes habilitats les aprenien de les seves mares o de les altres dones de la família, per la qual cosa es pot afirmar que el corpus teòric de les tasques femenines era transmès oralment entre generacions (García Herrero, 2004: 76-77). Hi havia també algunes nenes –sobretot quan eren òrfenes– que eren enviades com a criades o serventes a les cases de famílies benestants (García Herrero, 1998: 241-242).7

Com s’ha pogut observar, l’educació era, en general, un privilegi d’homes. Les dones no podien accedir als nivells més alts d’educació, més enllà d’una certa formació primària (Jewell, 2007: 6), ja que s’havien de preparar per al rol que la societat els reservava. A vegades, l’ambient cultural de les cases més acomodades permetia que les dones accedissin a una certa formació, però, en general, l’única possibilitat que tenia una dona baixmedieval per assolir un cert grau de coneixements era abraçar l’estat religiós i ingressar en un monestir.8 Certament, l’adopció de l’estat religiós implicava el tancament de la dona en la clausura, però, al mateix temps, li donava l’oportunitat d’estudiar, llegir i, fins i tot, escriure els seus pensaments (Zaragoza Gómez, 2018: 465; Bordoy Bordoy, 2009: 69).

El Regne de Mallorca no va ser aliè a les tendències educatives que recorrien l’Europa medieval i, al llarg de l’edat mitjana, s’erigiren diverses institucions educatives dins el territori.9 Moltes d’aquestes escoles sorgiren al voltant de les parròquies, tant ciutadanes com foranes (Llompart Moragues, 1981a: 265; Amengual i Batle, 2020b: 343 i 346); la mateixa catedral també en tenia una, en compliment dels cànons lateranenses.10 De fet, el mateix capítol catedralici mallorquí ja havia previst el manteniment d’un mestre de gramàtica quan es va organitzar la institució canonical (Xamena Fiol i Riera Montserrat, 1986: 107; Cassanyes Roig, 2016: 50),11 que havia d’assistir al cor de la catedral per corregir la pronúncia del llatí dels religiosos (Amengual i Batle, 2020b: 346). Igualment, es va crear una plaça de lector de teologia a la Seu, que sovint va ser ocupada per frares dominics (Xamena Fiol i Riera Montserrat, 1986: 107).

Precisament, els dominics, de la mateixa manera que els franciscans, havien erigit estructures d’ensenyament als seus respectius convents.12 El convent de Sant Domingo tenia tres frares amb funcions de lectors, a més d’un altre religiós que exercia com a sotslector (Xamena Fiol i Riera Montserrat, 1986: 108), i en les seves aules s’impartien lliçons de gramàtica i teologia (Rosselló Lliteras, 1958-1987: 133 i 137; Ramis Barceló, 2013b: 168). Cal indicar, igualment, que tant els dominics com els franciscans fundaren també escoles dedicades a la formació de missioners; es té constància que els frares predicadors ensenyaven les llengües àrab i hebrea, així com les doctrines religioses islàmiques i judaiques (Xamena Fiol i Riera Montserrat, 1986: 108). Més famosa fou l’escola que el mateix Ramon Llull va fundar a Miramar el 1276, amb el beneplàcit del rei Jaume II de Mallorca. L’objectiu d’aquest centre era la formació en llengua àrab de tretze alumnes que esdevindrien missioners al nord d’Àfrica. Malgrat tot, Miramar va tenir una vida efímera, atenent que el 1295 ja no existia (Amengual i Batle, 2020a: 208).13

No totes les institucions educatives medievals estigueren sota l’òrbita dels religiosos.14 De fet, els jurats de Mallorca mantenien una escola municipal des del segle XIV, si bé va ser unida a la catedralícia a partir de 1520 (Planas Rosselló, 2005: 113-114). El centre estava ubicat al costat de l’església de Monti-sion i s’hi impartien estudis de gramàtica i d’arts i filosofia (Lladó i Ferragut, 1973: 32; Xamena Fiol i Riera Montserrat, 1986: 108). Així mateix, i al llarg de tot l’Antic Règim, els jurats de Mallorca finançaren l’escola de gramàtica que hi havia al santuari de Cura, al puig de Randa. També depenien de les seves respectives universitats les escoles de gramàtica de Monti-sion de Porreres i de Santa Magdalena d’Inca.

Hi havia, igualment, escoles privades, de les quals, malauradament, no se’n té gaire informació, en part pel seu caràcter efímer (Cassanyes Roig, 2024b: 529-531). Es té constància que el 1308 funcionava una escola, en règim d’internat, a les cases d’un tal Francesc Renovard (Amengual i Batle, 2020a: 203). Així mateix, el 1340 es va fundar a la ciutat «una escuela de lectura, escritura, gramática y lógica», erigida per dos clergues, Pere de Cases i Tomàs Obrador (Llompart Moragues, 1981a: 265-266). També hi havia escoles privades a les viles foranes, com Inca, Manacor, Pollença, Alcúdia, Porreres o Binissalem (Rosselló Lliteras, 1958-1987: 138, 140, 141, 142, 143 i 145). Per la seva part, les famílies més riques es podien permetre la contractació d’un preceptor, un professor privat per als seus fills (Llompart Moragues, 1981a: 267; Amengual i Batle, 2020b: 343).

En tot cas, la institució educativa medieval més coneguda de Mallorca va ser l’Estudi General Lul·lià, fundat el 1483. La iniciativa de l’establiment d’aquesta institució va ser dels jurats de Mallorca, que escrigueren al rei Ferran el Catòlic perquè els la concedís. El principal argument que esgrimien els jurats era que, fins aquell moment, els mallorquins que volguessin cursar estudis universitaris havien d’anar-se’n fora de l’illa, la qual cosa, a part d’arriscada pels perills de la mar, els suposava una gran despesa econòmica (Planas Rosselló, 2005: 114). Ferran el Catòlic autoritzà els jurats a fundar un estudi general, que gaudiria dels mateixos privilegis que tenia l’Estudi General de Lleida (Lladó i Ferragut, 1973: 40; Xamena Fiol i Riera Montserrat, 1986: 108).

No es pot obviar que la fundació de l’estudi general de Mallorca va tenir una gran influència de la doctrina lul·liana, i que, de fet, es va erigir, en part, per salvaguardar el lul·lisme (Ensenyat Pujol, 2006: 21). Això explica que s’inclogués el terme lul·lià en el nom oficial de la institució educativa (Ramis Barceló, 2010: 237-263). Així mateix, s’ha de tenir present que l’establiment de l’Estudi General Lul·lià es va veure impulsat per dues dones, seguidores de la doctrina de Ramon Llull. El 1477, Beatriu de Pinós cedí testamentàriament alguns béns a la Universitat de Mallorca per fundar una càtedra lul·liana al puig de Randa o a Miramar (Santamaría Arández, 1983: 49). La voluntat de la testadora no es va poder complir per la impugnació del testament per part de la seva filla Joana Estefania (Santamaría Arández, 1976-1977: 37-140), però les rendes llegades permeteren fundar una càtedra de teologia lul·liana a les escoles de Monti-sion (Santamaría Arández, 1983: 56). L’altra dona va ser Agnès de Pacs (Barceló Crespí, 2000: 21-47), que el 1481 cedí una renda de cent lliures per finançar una càtedra lul·liana que havia de ser llegida de forma pública i gratuïta (Lladó i Ferragut, 1973: 35; Santamaría Arández, 1983: 63-65; Planas Rosselló, 2005: 115). La càtedra, el primer titular de la qual va ser mestre Pere Daguí, va ser incorporada a l’estudi general mallorquí després de la seva fundació.

S’ha de tenir en compte que els graus que concedia l’Estudi General Lul·lià només eren vàlids dins els territoris de la Corona d’Aragó, ja que no disposava de l’aprovació pontifícia, que atorgaria als seus graus validesa en tota la cristiandat (Ensenyat Pujol, 2006: 21). El privilegi no va ser concedit a l’estudi general mallorquí fins al 1673 pel papa Climent X. Des d’aleshores, l’Estudi General Lul·lià inicià un procés que el conduí a convertir-se en la Universitat Lul·liana de Mallorca i a començar a funcionar amb una certa normalitat a partir del 1692 (Santamaría Arández, 1983: 92-93).

Totes les institucions mallorquines esmentades estaven destinades a homes; no es contemplava la possibilitat que les dones poguessin freqüentar les aules de les diferents institucions –excepte, potser, la càtedra lul·liana fundada per Agnès de Pacs. El lloc de les donzelles era la casa, la llar, el lloc segur en el qual s’havien de preparar per al matrimoni sota la vigilància de la mare (Llompart Moragues, 1981b: 88-89; Cassanyes Roig, 2024b: 531-532). Aquesta situació no canvià fins al 1510, moment en què es fundà la Casa de la Criança.

1.2 LA FUNDACIÓ DE GENOVARD, MORA, CALDENTEY I OLESA

La Casa de la Criança va ser una fundació instaurada per quatre persones preocupades pel manteniment de l’honor de les donzelles, que calia protegir d’un ambient que es considerava perjudicial per a la seva virtut.15 Eren quatre persones interessades en l’educació de les dones (Barceló Crespí i Ensenyat Pujol, 2013: 105), o, més ben dit, en proporcionar una sèrie d’ensenyaments que serien imprescindibles per al rol d’esposes i mares que les donzelles havien de tenir en el futur. Sovint s’afirma que la Casa de la Criança va ser una iniciativa de Gregori Genovard, canonge de la Seu de Mallorca. Tot i això, el prebendat no erigí en solitari la institució educativa, sinó que també hi participaren el prevere Gabriel Mora, el metge Guillem Caldentey i el jurista Jaume d’Olesa.

Els quatre fundadors de la Casa de la Criança comparteixen diverses característiques comunes. Tenien estudis: Gregori Genovard era mestre en teologia, i Guillem Caldentey obtingué els graus de doctor en arts i en medicina;16 probablement cursà els seus estudis en una universitat del nord d’Itàlia (Contreras Mas, 1995: 95).17 Pel que fa a Jaume d’Olesa, procedia d’una família de juristes i, tot i que alguns autors indiquen que assolí el grau de doctor en lleis (Bover de Rosselló, 1868, II: 11; Salvadó Recasens, 1992-1993: 268), no és possible acreditar-ho (Cassanyes Roig, 2022a: 273-274).

Eren persones rellevants dins la societat mallorquina. Gregori Genovard, per exemple, a més de ser canonge des de 1504 (Barceló Crespí i Ensenyat Pujol, 2013: 49-50), dugué a terme diverses missions diplomàtiques a la cort en nom de les autoritats mallorquines. Així doncs, el 1508 va viatjar a Valladolid per tractar amb el rei sobre determinades qüestions que afectaven el regne, i també sobre un plet entre el capítol catedralici i el bisbe (Bover de Rosselló, 1868, I: 353). El 1514 va ser enviat pels jurats de Mallorca a Ferran el Catòlic per abordar l’elaboració d’un capbreu (Cassanyes Roig, 2017: 202-203). Fins i tot va intentar pacificar la revolta dels menestrals que va tenir lloc el 7 de febrer de 1521, data d’esclat de la Germania de Mallorca (Duran i Grau, 1982: 270). A més, Gregori Genovard va actuar sovint com a testimoni de diversos actes notarials i també va ser designat marmessor de nombrosos testaments, entre els quals el de Gabriel Mora, la qual cosa demostra l’amistat i la confiança que hi hagué entre els dos preveres (Barceló Crespí i Ensenyat Pujol, 2013: 53 i 81).

Gabriel Mora, per la seva part, procedia d’una família pagesa benestant de Porreres, i consta que el 1479 ja s’havia establert a la ciutat de Mallorca per dur-hi a terme una carrera eclesiàstica. Va ser designat vicari de la parròquia de Sant Miquel, i també obtingué sengles beneficis a Santa Eulàlia i a la mateixa catedral, de la qual fou domer des de 1502 (Barceló Crespí i Ensenyat Pujol, 2013: 67-68 i 69). El 1485 era procurador de la caixa de la confraria de Sant Bernat, formada pels preveres de la catedral (Barceló Crespí i Ensenyat Pujol, 2013: 74). Però una de les seves ocupacions principals fou la d’exercir com a confessor de diverses persones pertanyents als llinatges més destacats de la ciutat de Mallorca (Barceló Crespí i Ensenyat Pujol, 2013: 77-80), a més d’Isabel Cifre, de qui va escriure’n la biografia, que va titular Notícies sobre la vida, revelacions y virtuts de la V. Sor Isabel Cifre (Bover de Rosselló, 1868, I: 513).

En un altre àmbit, Guillem Caldentey va exercir importants oficis mèdics, com ara els càrrecs de protofísic del Regne de Mallorca i de morber (Contreras Mas, 1995: 97-98) i, des de 1504, va ser físic del capítol catedralici (Barceló Crespí i Ensenyat Pujol, 2013: 47).18

Un altre element que compartien els quatre fundadors de la Casa de la Criança era l’humanisme. Guillem Caldentey era nebot de Bartomeu Caldentey, un dels introductors de la impremta a Mallorca (Forteza Oliver, 2012: 147-156; Barceló Crespí i Ensenyat Pujol, 2013: 41-45), mentre que Gregori Genovard, per part de mare, era nebot del també canonge Esperandeu Espanyol, un dels noms més destacats de l’humanisme mallorquí (Barceló Crespí i Ensenyat Pujol, 2010: 51-61; 2013: 49). Aquest humanisme sovint convergia amb el lul·lisme (Barceló Crespí i Ensenyat Pujol, 2000: 101-116), per la qual cosa els quatre fundadors de la Criança també destacaren en la defensa de la doctrina de Ramon Llull. Gregori Genovard, per exemple, visità la cort del rei Carles I el 1527 per sol·licitar al monarca que confirmés els privilegis de l’Estudi General Lul·lià i per discutir algunes qüestions de l’herència de Beatriu de Pinós (Barceló Crespí i Ensenyat Pujol, 2013: 55). A més, fou catedràtic de doctrina lul·liana d’aquesta institució educativa, de la qual arribà a ser rector. Així mateix, cal destacar que Genovard va encarregar una edició del Blanquerna de Ramon Llull, que va ser duta a terme per Joan Bonllavi i publicada a València per Joan Jofre (Bover de Rosselló, 1868, I: 352-353; Barceló Crespí i Ensenyat Pujol, 2013: 52). També Caldentey fou catedràtic de medicina en l’estudi general (Barceló Crespí i Ensenyat Pujol, 2013: 47). Per la seva part, Jaume d’Olesa fou un reputat lul·lista. Durant una breu temporada s’instruí en la doctrina de Ramon Llull sota el mestratge de Pere Daguí,19 però després prosseguí els seus estudis a l’escola de Miramar de Bartomeu Caldentey (Salvadó Recasens, 1992-1993: 270-271).20 El canvi de mestre implicava, així mateix, una interpretació diferent de la doctrina lul·liana; Jaume d’Olesa no tingué cap problema a redactar el tractat Fornax Jacobi Olesie civis Balearici constructa in examinationem non omnium sed aliquorum errorum Petri Deguini pseudo Lulliste contra les opinions del seu antic mentor (Bover de Rosselló, 1868, II: 18). A part d’aquesta obra, Jaume d’Olesa també va escriure altres opuscles dedicats a la doctrina de mestre Ramon, com ara el llibret Liber de lege christiana et de eius excellentia, una cum quattuor mysticis lamentationibus de quadruplici peste mundi editus a magnifico viro domino Jacobo de Olesa Maioricensi bonarum artium omnium insignito –que, segons Joan Salvadó, «és curull de lul·lismes» (Salvadó Recasens, 1992-1993: 293)– o Commentaria super arte Raymundi Lulli, un volum de comentaris de caràcter lul·lià que, malauradament, està perdut. També fou l’autor, el 1521, de Contra errores Martini Luteri, que és la primera obra hispànica que es dedica a rebutjar els postulats del luteranisme (Bover de Rosselló, 1868, I: 19-20; Salvadó Recasens, 1992-1993: 301).

Tampoc no es pot obviar certa vinculació dels fundadors amb el moviment beguí. Ja s’ha comentat que Gabriel Mora va ser confessor d’Isabel Cifre. Gregori Genovard, per la seva part, estava emparentat amb la beguina Romia Rovira, que, al seu torn, s’havia casat amb un oncle de Jaume d’Olesa (Barceló Crespí, 2004: 33-35). Un germà d’aquest era Domingo d’Olesa (Bover de Rosselló, 1868, II: 11), pare de Margalida, que és esmentada com a beguina en la documentació (Barceló Crespí, 2017: 56-59). Si bé no es pot assegurar que els quatre fundadors s’inspiressin en el moviment beguí per organitzar la Casa de la Criança, sí que es pot constatar que, almenys, el coneixien (Cassanyes Roig, 2024a: 241; Pastor Oliver, Cassanyes Roig i Fullana Puigserver, 2024: 99-100).

Genovard, Mora, Caldentey i Olesa, conjuntament, facilitaren la creació del primer col·legi per a donzelles de Mallorca i hi aportaren recursos econòmics i materials, com el mateix edifici que allotjà el centre, donat per Guillem Caldentey, que l’adquirí el 16 de novembre de 1510 (Barceló Crespí i Ensenyat Pujol, 2013: 106). El moment fundacional de la Casa de la Criança presenta encara moltes incògnites, i no és possible determinar amb precisió el procés que els quatre homes seguiren per erigir el col·legi.

1.3 ELS ESTATUTS DE 1518

Vuit anys després de la fundació de la Casa de la Criança, se n’aprovaren els primers estatuts, titulats Capítols é reglas de reculliment per la Casa de la Criança de Mallorques. Si bé es desconeix qui va redactar aquesta primera normativa de la institució educativa, la major part dels historiadors considera que el mèrit és atribuïble al canonge Gregori Genovard (Bover de Rosselló, 1868, I: 353; Barceló Crespí i Ensenyat Pujol, 2013: 105); d’altres asseguren que el redactor d’aquests estatuts va ser un altre dels fundadors, el metge Guillem Caldentey (Contreras Mas, 1995: 99, nota 25). Sigui com sigui, el 15 de gener de 1518, el document va ser presentat per Caldentey, en comissió dels quatre fundadors, al canonge Guillem Grua, vicari general del bisbe Rodrigo Sánchez del Mercado, absent de l’illa. Aquells volien que el prelat aprovés els estatuts, a fi que la fundació fos legitimada a través de l’Església.21

L’objectiu que els fundadors desitjaven assolir amb l’establiment de la Criança eren explicitats a la súplica presentada al canonge Grua: pretenien la «bona educació é criansa» de les donzelles i prenien com a model teològic de la seva iniciativa l’educació rebuda per la Mare de Déu en el Temple de Salomó.22 Les línies principals de l’ensenyament també hi quedaren ben definides: s’havia d’instruir «principalment en la temor de Deu, é apres á qualsevol obra de virtut». És a dir, la religió hi tindria un rol preponderant i seria l’eix que guiaria la formació de les donzelles. De fet, els fundadors insistien en aquesta idea: «que aprengan de amar é tembre Deu, é no pas sens frè seguir las falssas y enganosas vanitats daquest mon» (Garau, 1889-1890: 109). En definitiva, les educandes havien d’aprendre a ser devotes, al mateix temps que eren protegides de les banalitats mundanes. Cal destacar, igualment, que la idea dels fundadors no era que la Casa de la Criança fos un centre exclusiu, sinó que hi podia ser acceptada «qualsevol donsella, de qualsevol estament» (Garau, 1889-1890: 109).

Els quinze capítols en què s’estructuraven els estatuts regulaven diversos aspectes del funcionament de la Criança, que prenia la forma d’una confraria de donzelles (Garau, 1889-1890: 109 i 110).23 La normativa establia els requisits que havien de complir les aspirants a ingressar-hi, així com els pagaments en moneda i cereal que havien de fer les seves famílies o els seus tutors. Es regulaven, igualment, alguns aspectes de la vida quotidiana, com el vestit i el règim de visites de parents i amistats, però també l’atenció espiritual de les donzelles, que havia de ser confiada a un prevere. Pel que fa al govern de la institució, aquest era concedit a una dona no casada, la mare rectora, que podia ser auxiliada per les denominades donzelles grans. Així mateix, la rectora havia de dirigir la Criança amb la participació de dos protectors masculins. Tant les funcions com el sistema d’elecció de la rectora i dels protectors estaven reglamentats amb un cert detall en el text normatiu.

El vicari general, Guillem Grua, va aprovar els estatuts del col·legi de la Criança, però, a més, va concedir algunes gràcies a la nova institució. Així, va permetre que es pogués dir missa en la capella del col·legi i també que les donzelles hi poguessin fer confessió i combregar. Fins i tot hi podien tenir els olis sagrats. En tot cas, s’havia de tenir present el dret parroquial. Per altra banda, el vicari va permetre que les donzelles poguessin vetllar el cos de Crist el Dijous Sant dins del recinte del col·legi, ja que no el podien abandonar, la qual cosa els provocava un greuge comparatiu respecte a la resta de cristians. Evidentment, en la vetlla de la Criança no hi podia assistir ningú que no pertanyés al col·legi. En darrer lloc, va atorgar un perdó de quaranta dies a qualsevol persona que afavorís la Casa de la Criança (Garau, 1889-1890: 111-112).

1.4 ISABEL CIFRE, LA PRIMERA RECTORA

Si hi ha un personatge clau per a la història de la Criança i que és, al mateix temps, la seva cara més visible, aquest és Isabel Cifre, que fou la primera rectora de la institució i, per tant, tingué un rol fonamental en el desenvolupament d’aquesta. De fet, Isabel Cifre és la rectoressa més distingida de totes les que passaren pel col·legi, i la seva biografia és ben coneguda, ni que sigui superficialment, gràcies als nombrosos biògrafs que l’han reconstruïda al llarg dels segles, començant pel mateix Gabriel Mora, que escrigué una vida de Cifre a partir de les seves confessions.24

Isabel Cifre de Colonya va néixer el 1467 i era la cinquena filla dels seus pares, els noms dels quals és desconegut. La seva família era originària de Pollença (Barceló Crespí, 2017: 51), però, segons Mut (1655: 127), Isabel ja hauria nascut a la ciutat de Mallorca, concretament en una casa ubicada davant l’església de Sant Miquel. Des de jove va manifestar un caràcter místic, que acompanyava amb una estricta mortificació de la carn i la pràctica habitual del dejuni, a més de la confessió diària (Llompart Moragues, 1975: 130-131). Al llarg de la seva vida va tenir diverses visions i, fins i tot, arribà a preveure el futur.25 Entre aquestes visions, cal destacar la que sofrí quan estava malalta; aixecà els ulls envers un Sant Crist i el va veure suar sang (Mut i Armengol, 1655: 49).26 Sembla que aquesta mateixa imatge tornà a protagonitzar una altra visió de la religiosa, que, cansada dels treballs que li ocasionava l’atenció als pobres, va mirar el crucifix; el Crist va suar sang i la va exhortar a no defallir en la seva tasca (Mut i Armengol, 1655: 62; Llompart Moragues, 1975: 132).

[image: Imatge]

Retrat d’Isabel Cifre en la galeria dels fills il·lustres de l’Ajuntament de Palma. Isabel Cifre (1467-1542), vinculada al moviment beguí, va ser la primera rectora de la Casa de la Criança, a la qual dotà d’unes ordinacions l’any 1539.

Aquesta ferma dedicació a la religió, juntament amb les seves qualitats intel·lectuals i humanes, li atorgaren una fama de santedat que animà les monges jerònimes a convidar-la a ingressar al seu monestir (Barceló Crespí, 2017: 51). No obstant això, el seu confessor, Gabriel Mora,27 li tenia reservat un altre paper: ser la primera rectora de la Casa de la Criança. Per tant, i al contrari del que a vegades s’ha afirmat (Cruz Pérez i Bordoy Bordoy, 2000: 311), Isabel Cifre no va ser fundadora de la Criança. De fet, en el pròleg a les ordinacions de 1539, la mateixa Cifre esmenta els noms dels quatre fundadors susdits (Llabrés Quintana, 1924-1925: 326). També en el testament de la beata Joana Aixalona (16 de desembre de 1525), del qual Gregori Genovard i Isabel Cifre foren marmessors, s’indica que ella era protectora de la Criança (Barceló Crespí i Ensenyat Pujol, 2013: 53).28 Ara bé, sí que es va involucrar amb força en el projecte (Cruz Pérez i Bordoy Bordoy, 2000: 314). Aquesta implicació, junt amb el fet d’haver estat la primera rectora, la col·locà al mateix nivell que els fundadors, de manera que el 1545, tres anys després de la seva mort, els jurats no tingueren cap problema a referir-se a Cifre com a «fundadora de la Casa de Nostre Senyora de la Criança».29

Així doncs, Isabel Cifre va ser designada la primera rectora de la Criança o, com ella mateixa es denominava, regens Domina Beatae Maria Virgini de la Criansa (Llabrés Quintana, 1924-1925: 325). El 1539, davant notari, va fer donació inter vivos de tots els seus béns, tant els que tenia com els que podria aconseguir en el futur. La beneficiària de la donació va ser la mateixa Casa de la Criança, a la qual la primera rectora cedí els seus béns per sostenir-la.30

La primera rectora de la Casa de la Criança va morir, amb fama de santedat, el dia 1 de maig de 1542. Tenia setanta-cinc anys31 i n’havia dedicat més de trenta a la Criança. Com a membre de la confraria de Sant Pere i Sant Bernat que era (Llabrés Quintana, 1924-1925: 327), va voler que el seu cadàver fos enterrat al túmul que la confraria tenia a la capella de Sant Bernat de la Seu de Mallorca el 9 de maig. Els seus honors fúnebres foren molt destacables, amb la participació dels mateixos jurats a la missa conventual que tingué lloc el diumenge 14 de maig.32

La figura d’Isabel Cifre va deixar una forta empremta a la societat mallorquina. El 29 de gener de 1545, quan encara no feia tres anys que havia mort, els jurats demanaren al canonge Francesc Mir, vicari general del bisbe Gianbattista Campeggio, que permetés posar una efígie a la capella de Sant Bernat de la Seu de Mallorca, a fi que se’n guardés memòria.33 El cas és que Isabel Cifre, ja en vida, havia gaudit







1.5 LES ORDINACIONS DE 1539

